A BIZOTTSÁG 1776/2004/EK RENDELETE
(2004. október 14.)
a 2003/2004-es gazdasági évben, a B díj összege és ezen díj összege közötti különbségre való tekintettel a cukorgyártók által a cukorrépa-eladók részére fizetendő összeg megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2001. június 19-i 1260/2001/EK tanácsi rendeletre (1) és különösen annak 18. cikke (5) bekezdésére,
mivel:
(1)
Az 1260/2001/EK rendelet 18. cikke (2) bekezdése arról rendelkezik, hogy amennyiben a B díj összege kevesebb a szóban forgó rendelet 15. cikke (4) bekezdésében említett maximális összegnél - szükség esetén kiigazítva a szóban forgó 15. cikk (5) bekezdése szerint -, a cukorgyártók kötelesek a cukorrépa-eladóknak kifizetni az adott díj maximális összege és a B díj ténylegesen felszámított összege közötti különbség 60 %-át. A cukorágazatban a kvótarendszer alkalmazására vonatkozó részletes szabályozás megállapításáról szóló, 2002. február 20-i 314/2002/EK bizottsági rendelet (2) 9. cikke (1) bekezdése meghatározza, hogy a fent említett fizetendő összeget a termelési illetékekkel egyidejűleg, és ugyanazzal az eljárással kell megállapítani.
(2)
A 2003/2004-es gazdasági évre az 1430/2003/EK bizottsági rendelet (3) a B díj maximális összegét a fehér cukor intervenciós árának 37,5 %-ában határozza meg és a 1775/2004/EK bizottsági rendelet (4) a szóban forgó gazdasági évre a ténylegesen felszámított B díjak összegét a fehér cukor intervenciós árának 27,050 %-ában állapította meg. Ezen különbségre való tekintettel, az 1260/2001/EK rendelet 18. cikke (2) bekezdésével összhangban helyénvaló megállapítani azt az összeget, amelyet a cukorgyártóknak adott minőségű cukorrépa-tonnánként kell kifizetniük a cukorrépa-eladóknak.
(3)
A Cukorpiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
A 2003/2004-es gazdasági évre az 1260/2001/EK rendelet 18. cikke (2) bekezdésében említett, a cukorgyártóknak a cukorrépa-eladóknak fizetendő B díj összegét adott minőségű cukorrépa-tonnánként 5,151 euróban kell megállapítani.
2. cikk
Ez a rendelet az Európai Unió Hivatalos Lapjában való kihirdetést követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 14-én.